الملك الأشرف علاء الدين كجك بن الناصر محمد بن قلاوون (اتولد فى القاهرة 1334 - اتوفى فى سرياقوس، شمال القاهره 1345). تانى اللى قعدوا على عرش السلطنة من ولاد السلطان الناصر محمد بن قلاوون و سلطان الدولة المملوكية الأربعتاشر . الامرا بزعامة الامير قوصون الناصرى نصبوه سلطان سنة 1341 بعد ما خلعوا أخوه سيف الدين ابو بكر، و كان عمره و قتها بتاع خمس و لا سبع سنين. فضل على تخت السلطنة بتاع خمس شهور. اسمه " كجك " لفظ أعجمى معناه " صغير " كچك كان ابن السلطان الناصر محمد بن قلاوون . وحفيد السلطان المنصور قلاوون. امه كانت مغوليه اسمها " أردو " بعد ما الامير قوصون خلع أخوه ابو بكر وقبض عليه وعلى اخوته السته وسجنهم فى قوص اتفق مع الامرا على تنصيب كجك بلقب " الملك الأشرف ". الامرا كانو عايزين يعينو الامير أيدغمش نايب للسلطنه لكن مارضيش ، لكن قوصون وافق انه يبقى النايب بشرط انه يسكن فى قلعة الجبل بكده الامير قوصون بقى هو حاكم مصر الحقيقى و السلطان الصغير مجرد لعبه كان بيمسك ايدها و يخليها تمضى على مستندات الدوله . قوصون قبض على الامرا ورجال الدوله المواليين للسلطان المخلوع ابو بكر و حط مكانهم مماليك بقو مواليين ليه بعد ما اداهم هدايا كتيره و رقاهم و عملهم امرا.